google/wiki40b huggingface dataset:
University of Nottingham

University of Nottingham er et britisk universitet i Nottingham i Øst-Midlands i England. Universitetet har sin historiske bakgrunn i en skole som ble grunnlagt i 1798, og ble etablert som høyskole i 1877. I 1948 ble det gitt status som universitet.
Universitetet består av seks campuser, hvorav to er utenfor Storbritannia. Universitetets hovedsete er University Park Campus like utenfor Nottingham. Denne eiendommen ble gitt til universitetet i 1928 av Jesse Boot , grunnleggeren av apotekerkjeden Boots. I 1947 ble Midlands Agricultural and Dairy College i Sutton Bonington, sør for Nottingham, en del av den daværende høyskolen.
Et nytt byggeprosjekt på et område like ved University Park Campus ble åpnet i 1999 under navnet Jubilee Campus, og i 2005 ble deler av det gamle Carlton Studios til King's Meadow Campus. Det finnes også to deler av universitetet utenfor Storbritannia. University of Nottingham Malaysia Campus har undervist studenter fra 2000, men først i 2005 hadde de en egen campus i Semenyih utenfor Kuala Lumpur. I 2005 ble University of Nottingham Ningbo, China offisielt åpnet av John Prescott, selv om de første studentene hadde startet året for.

Forskning

Universitetet er spesielt kjent for sin forskning på Magnetic Resonance Imaging (MRI) og professor Sir Peter Mansfield, som har jobbet ved universitetet siden 1964, ble i 2003 gitt Nobelsprisen i medisin. Det samme året fikk en annen person med forbindelser til universitetet, Clive Granger, Sveriges Riksbanks pris i økonomisk vitenskap til minne om Alfred Nobel. Granger tilbrakte 22 år ved universitetet som student og senere foreleser.

Rangeringer

Universitetet har vært regnet som et av de ledende forskingsbaserte britiske universiteter, som var å finne blant de høyest rangerte. University of Nottingham ble rangert som nummer 25 av 126 britiske universiteter på Complete University Guides liste for 2016 og som nummer 28 av 119 britiske universiteter på The Guardians 2016-liste.
THE World University Rankings 2014-2015 plasserte universitetet som det 171. av de 500 beste universitetene i verden. I QS World University Rankings for 2014 rangerte universitetet som nummer 77 og i Academic Ranking of World Universities (Shanghai-rankingen) for 2014 som nummer 101-150 av verdens universiteter.
Gera

Historie

Gera fikk bystatus på begynnelsen av 1200-tallet (før 1237). I 1450 ble Gera nær fullstendig ødelagt i den saksiske brødrekrigen. Fra det 15. århundre av opplevde byen likevel et oppsving i forbindelse med framveksten av tekstilindustrien, og var blant de rikeste byene i Tyskland under denne industriens storhetstid.
Ved to anledninger, i 1686 og 1780, ble Gera langt på vei ødelagt av branner.
Under industrialiseringen i det 19. århundre utviklet Gera seg både til et industrisentrum, og et trafikk-knutepunkt med tallrike jernbaneforbindelser.
Moskvahøydene

Moskvahøydene er et opptil 311 meter høyt, langstrakt høydedrag i det sentrale Russland. Høydene er en del av den enorme østeuropeiske slette, og er den østlige fortsettelsen av Smolenskhøydene. De ligger nordvest, nord og nordøst for Moskva. I vest går høydedraget direkte over i Det sentralrussiske platå, som fortsetter sørover helt til Ukraina. Landskapet på Moskvahøydene er preget av åser og berg, som gjennomskjæres av relativt dype elvedaler. Elva Kljazma har utspring fra Moskvahøydene. Den største byen er Moskva, som strekker seg sørover fra høydedragets sørlige helling.
East China Normal University

East China Normal University (kinesisk: 华东师范大学, pinyin: Huádōng Shīfàn Dàxué, også kjent som ECNU), er et av Kinas fremste og mest prestisjefulle universiteter.
I en kortere perioden fra 1972 til 1980, hadde det navnet Shanghai Normal University.
Universitetet har to store campuser i Shanghai, i bydistriktene Putuo og Minhang.
Universitetet er del av Prosjekt 211, er offentlig satsingsprosjekt omfattende drøyt hundre nøkkeluniversiteter og -høyskoler for det 21. århundre, initiert i 1995 av Utdanningsministeriet i Folkerepublikken Kina.
Formel 1-sesongen 2018

Tekniske endringer

Etter de store regelendringene inn mot 2017-sesongen, har det kun kommet noen få endringer for sesongen 2018. Av de mest synlige endringene er innføringen av en sikkerhetsbøyle som skal beskytte føreren mot løse objekter. Denne omtales som «Halo», og er et mye debattert element, men er planlagt innført i samtlige motorsportklasser med åpen cockpit. Under 2017-sesongen kom det både en vertikal vinge som strekker seg over motorlokket, kalt haifinne. På enden av denne var det også montert en horisontal vinge, omtalt som T-vinge. For 2018-sesongen ble det innført regler som reduserte størrelsen på haifinnen, og forbød T-vingen.
Dekkene ble også endret i forkant av sesongen. Det er blitt innført flere typer gummiblandinger for dekkene, og er som følgende rangert fra hardest (lang holdbarhet og lite grep) til mykest (kort holdbarhet og mye grep). Superhard (oransje), Hard (blå), Medium (hvit), Soft (gul), Supersoft (rød), Ultrasoft (lilla), og Hypersoft (rosa). Utover dette finnes det to ulike dekk for våt bane. Wet (blå), og Intermediates (grønn). Fargekodene er brukt for at tilskuerne skal kunne følge med på de ulike dekkstrategiene.

Endringer for konstruktører

Mellom sesongen 2017 og 2018 er gjort tre større endringer hos konstruktørene. Scuderia Toro Rosso byttet motorleverandør fra Renault til Honda, mens Mclaren byttet fra Honda til Renault. Den tredje endringen er et teknisk samarbeid mellom Alfa Romeo og Sauber, der Alfa Romeo kommer tilbake til Formel 1 etter lang tid. Ettersom Ferrari er tilknyttet samme konsern, har dette ført til en bedre teknisk avtale for det sveitsiske laget, som nå får levert en bedre motor fra Ferrari enn de fikk året før.

Endringer av førere

Slutten av sesongen 2017 var preget av flere førere som byttet lag, og det er derfor kun to førere som ikke har kjørt før sesongen 2018. Dette er Charles Leclerc og Sergey Sirotkin. Disse har henholdsvis fått et sete hos Alfa Romeo Sauber F1 Team og Williams Martini Racing. Alle øvrige førere kjører for samme lag som de gjorde ved utgangen av forrige sesong.
Studio 54

Studio 54 var en populær amerikansk nattklubb som lå i New York på 1970-tallet. Den eksisterte fra 1977 til 1981 og var på slutten av 1970-tallet ansett som verdens mest kjente nattklubb/diskotek. Den har blitt ilagt en betydelig del av æren for discobølgens fremvekst på 70-tallet, samt fremme av nattklubb som fenomen. Den ble startet og skapt av Steve Rubell og Ian Schrager.
Diskoteket ble skildret i filmen 54, fra 1998.
Valentin Karlsen

Oppvekst og unge år

Allerede som 7-åring dro Valentin og søsteren Albertina (12 år) fra Sverige på egen hånd til Norge. Moren og faren hadde gått fra hverandre mens Valentin ennå var baby og moren reiste tilbake til Sverige etter et opphold i Norge. Etter den lange turen fra Sverige og over til Norge kom de omsider frem til stedet hvor faren Ludvig Karlsen (kalt Ludvig Trondhjemmer) bodde. Han hadde funnet seg en nye kone, Hilda Kathrine Fredriksen, og de hadde fått barn sammen. Stor ble gleden da de to barnene kom tilbake til sin far i Norge. Hilda ble deres fostermor, og barnebarna kalte henne for bestemor. 
Da 2. verdenskrig brøt ut var Valentins egen familie bosatt med resten av slekten på romanileiren Furua. Ikke lenge etter okkupasjonen ble Valentin tatt til fange av tyskerne, og han ble satt i arbeid på en mel- og kornfabrikk i nærheten av der de bodde. 
En dag kom Valentin i uenighet med en tysk vakt, og dette skulle få følger. Heldigvis var Valentins søster, Johanna, tilstede. Henne var veldig pen sies det og med sin sjarm og listighet klarte henne å oppholde den tyske vakten såpass lenge at Valentin kom seg hjem. Eneste mulighet for å unnslippe straff var å rømme, og Valentin var svensk statsborger, også hans mor Anna Vigardt var bosatt der. 
I kveldsmørket la familien <<Valle>>, <<Vina>>, lille Ludvig Karlsen og 2 døtre ut på flukt, de hadde et lite forsprang, men tyskerne var rett i helene på de. Nå hadde det seg slik at de kom ikke over grensen ved Magnor som planlagt pga. de hadde blitt oppdaget, så de dro en annen vei. Etter en lang stund kom de seg over grensen og de kom omsider frem til moren Anna. Her fikk de bo en liten stund før de flyttet nærmere bestemt Göteborg. Her bodde familien til tyskerne kapitulerte i 1945. Dette var en fin tid for familien som stadig var i vekst.
Frem til ca.1947 het familien Vigardt til etternavn, men etter dette valgte de å bytte til Karlsen. Dette for å skli mer inn i storsamfunnet.

Andre oppgaver

Valentin virket som evangelist og predikant, mulig han også var forstander.
Sola kulturhus

Sola kulturhus er et kulturhus i Sola kommune i Rogaland. Bygget sto ferdig i 1987. Kulturhuset har et totalt bruttoareal på cirka 6 800 kvadratmeter og inneholder blant annet lokalene til Sola folkebibliotek, Sola kulturskole og Sola fritidsklubb. 
Rundt 200 000 mennesker besøker Sola kulturhus årlig gjennom de ulike kulturtilbudene eller som besøkende til biblioteket, fritidsklubben og kulturskolen. Det er også administrasjonslokaler og en kafeteria. Sola kulturhus ble bygget i totalentreprise etter at AROS (nå Rambøll Arkitektur og plan) og AS Betong i fellesskap hadde vunnet en arkitekt-/prosjektkonkurranse om prosjektet utlyst av Sola kommune. Kulturhuset inneholder en hovedsal med orkestergrav, som kan ta opptil 450 personer, konsertsal andre mindre saler. Hovedsalen brukes til teater, konserter og til kino. Kulturhusets beliggenhet nær Stavanger lufthavn Sola satte store krav til tekniske løsninger for å holde flystøy ute fra konsertsalene og opptaksstudio. Yttervegger er oppbygd av stedbygd betong som er isolert og utvendig forblendet med tegl. Taket er av betong med isolasjon. Sola kulturhus holder til i Sola sentrum, Solakrossen i Kongshaugvegen 32.
Tusenfryd (album)

Tusenfryd er et musikkalbum med Lynni Treekrem, utgitt i 1994.
Bulverhythe

Steder å se

Landsbyen i Bulverhythe er lokalisert sørvest for området. Oldtidens landsby hadde en liten havn og utstikker, omtrent på det stedet hvor vraket av et seilfartøy fra 1700-tallet, «Amsterdam», ligger i dag.
Et kjent hus er Filsham Manor som ligger i Harley Shute Road har sin opprinnelse tilbake til angelsaksisk tid. Huset ble ombygget i 1682, og deler av dette står fortsatt.
Øst for området ligger hageanlegget West Marina Gardens som ble formet av James Burton (1761–1837), utvikler og byarkitekt. Landområdet ble kjøpt i 1886 og lagt ut som fornøyelsespark i 1891. Stedet er mye brukt og omfatter gress for kulespill, puttingbane og hageanlegg. Senere har det også kommet dekorativ belysning.

Skipsvrak

I januar 1921 tauet en britisk taubåt en tysk undervannsbåt i Den engelske kanal da den brøt løs og kom i drift inntil den drev i land ved Bulverhythe. Ubåten var av en mindre type enn en annen som gikk på grunn ved Hastings i april 1919. Hendelsen ble rapportert i lokalavisen Hastings Observer under tittelen: «Another Submarine Visitor!» – Enda et ubåt-besøk!
Tre slepebåter forsøkte å slepe med seg ubåten, men uten suksess og etter at den ble meget ødelagt etter en storm ble den til slutt demontert.
Et annet skip som ble vasket i land var seilskuta «Amsterdam» fra Det nederlandske ostindiske kompani som hadde kurs for Java, men endte opp ved Bulverhythe. Levningene kan fortsatt bli sett.
Romanias politiske system

Romanias politiske system er et representativt, parlamentarisk demokrati.

Den utøvende makt

Landets statsoverhode kalles president (rumensk: președinte) og velges for perioder på fem år av gangen (inntil 2004 var valgperioden fire år) og dessuten ved direkte valg. Presidentembetet er tillagt betydelig utøvende makt (semipresidentialisme). Presidenten utnevner regjeringssjefen, han er øverstkommanderende for de væpnede styrker, de hemmelige tjenester og leder av det øverste råd for landets forsvar.   
Statsministeren leder regjeringen. Regjeringens program må fremlegges for parlamentet som eventuelt gir dette sitt tillitsvotum.

Den lovgivende makt

Den lovgivende makta ligger hos parlamentets to kamre, deputertkammeret med 330 medlemmer og senatet med 136 medlemmer, tilsammen 466 folkevalgte. De to kamrene velges samtidig, hvert fjerde år.

Den dømmende makt

Det rumenske domstolssystem er bygget på Code civil des français. Den dømmende makta er uavhengig av den utøvende og den lovgivende makt. 
Romania har en egen forfatningsdomstol (Curtea Constituțională) parallelt til de ordinære domstoler. Høyesterett (Înalta Curte de Casație și Justiție) er øverste instans for de ordinære domstoler.

Politisk utvikling etter 1989

Rumensk politikk etter Ceauseșcu var lenge dominert av det sosialdemokratiske partiet PSD og Ion Iliescu, Romanias president i 11 år. 
Presidentvalget i 1996 ble vunnet av Emil Constantinescu fra CDR. Etter parlamentsvalget i 2000 kom PSD tilbake til makten, og Iliescu tilbake som president, etter å beseiret Corneliu Vadim Tudor i andre valgrunde.
Romania ble medlem av NATO i 2004. Ved parlamentsvalget i november 2004 ble PSD nok en gang største parti. Presidentvalget samme år ble imidlertid vunnet av Traian Băsescu fra sentrum-høyrepartiet Partidul Democrat-Liberal. Han var  borgermester i hovedstaden București og en populær leder av opposisjonen. Băsescus motpart under valget var daværende statsminister Adrian Năstase.
Landet ble i 2007 medlem av EU. Valg til parlamentet ble avholdt i 2008 og sosialdemokratene vant med et knapt flertall. Presidentvalget i 2009 ble vunnet av Traian Băsescu, mens presidentvalget  2014 ble vunnet av Klaus Iohannis.
Lorenzo Costa

Biografi

Han var født i Ferrara, men flyttet til Bologna i sine tidlige tyveår, og påvirket Bolognaskolen. Allikevel betrakter andre ham som et produkt av Ferraraskolen. Det er mange som hevder at han ble undervist av Cosimo Tura.
Mellom 1506 og 1513 malte han sitt berømte «Madonna og barnet med Bentivoglio-familien» og andre fresker på veggene i Bentivoglio-kapellet i San Giacomo Maggiore, og han fulgte opp dette med mange andre arbeider. Han var en god venn av Francesco Francia, som var svært påvirket av ham. Costa arbeidet sammen med Francia for familien Bentivoglio i Bologna og malte portretter og religiøse motiv. I 1507 etterfulgte han Andrea Mantegna som maler ved hoffet i Mantova. I 1509 dro han til Mantova, hvor hans elev var markisen Francesco Gonzaga, og hvor han til sist døde.
Hans «Madonna og barnet på tronen» finnes i nasjonalgalleriet i London, men hans hovedarbeider er i Bologna. Hans sønner Ippolito og Girolamo var også malere, og det var også Girolamos sønn, Lorenzo den yngre. De mange samtidige som jobbet med eller under ham omfattet Cosimo Tura, Dosso Dossi og Ludovico Mazzolino.
Felix von Hartmann

Bakgrunn

Felix von Hartmann var sønn av embedsmannen Albert von Hartmann, og tilhørte en tradisjonsrik prøyssisk embedsmannsfamilie, som også var nært knyttet til den westfalske adel.

Prest

I 1870 påbegynte han studier i teologi i Münster. 19. desember 1874 ble han presteviet. På grunn av kulturkampen var det ikke mulig å få noen prestestilling på det tidspunktet, og Hartmann reiste til Roma, hvor han i 1875 ble kapellan ved Collegio Teutonico di Santa Maria dell'Anima, i tillegg til å påbegynne studier i kirkerett. I 1877 tok han doktorgraden i kirkerett og reiste i 1879 tilbake til Münster. Der virket han fra 1880 som kapellan i Havixbeck og Emmerich.
I 1890 ble han kabinettssekretær og kapellan for Münsters biskop Hermann Dingelstad, som hadde vært hans lærer da han gikk på gymnasiet. 1894 ble han generalvikariatsråd og i 1905 ble han utnevnt til generalvikar. Etter kongelig nominasjon hadde han vært medlem av domkapitlet siden 1903, som han ble leder for i 1911. Han hadde stor kirkepolitisk innflytelse, ettersom biskopen, som selv var en forholdsvis hjelpeløs person, skjenket ham sin fulle tillit.

Biskop

På grunn av hans innflytelse forundret det ingen da han i 1911 ble valgt til ny biskop av Münster. Selv om den kongelige regjeringen hadde betenkeligheter når det gjaldt hans ultramontane sympatier, overbeviste han myndighetene ved sitt vinnende vesen. Den pavelige bekreftelsen av bispevalget fulgte allerede 27. juli og han ble konsekrert av erkebiskopen av Köln, Anton Fischer, den 26. oktober i Münster.

Erkebiskop, kardinal

29. oktober 1912 ble han så valgt til erkebiskop av Köln og innsatt i embedet 19. april 1913. Pave Pius X utnevnte ham til kardinal med titelkirken San Giovanni a Porta Latina den 2. mai 1914. Fra 1914 til sin død ledet han dessuten den tyske bispekonferansen i Fulda. Han deltok på konklavet 1914 som valgte pave Benedikt XV.
Dinah Manoff

Karriere

Manoff fikk en Tony Award i 1980 for beste opptreden av en skuespiller på scenen.
Noen av filmene hun har spilt i er Grease (1978, som Marty Maraschino), Ordinary People (1980) og Child's Play (1988).  
På TV er Manoff mest kjent som Carol Weston i TV-serien Empty Nest.
Sous-vide

Sous-vide (under vakuum) er en måte å tilberede mat, der maten vakuumpakkes, stort sett i plast, og varmebehandles i emballasjen. Det skilles mellom metoder for mat som skal konserveres lenge, og mat som skal konsumeres med en gang. Førstnevnte brukes for produktet selges som kjølevare, og varmes i pakningen hjemme hos forbruker. Fordi produktet tilberedes i sin egen kraft, bevares farge og smak bedre. Slike produkter forbindes med enkel hverdagsmat av variabel kvalitet.
Med oppblomstringen av molekylærgastronomi og kokker som Ferran Adria, Heston Blumenthal, Thomas Keller og Nathan Myhrvold, har sous-vide også blitt en populær metode på restauranter og storkjøkken. De vakuumerte pakkene senkes i vannbad. Siden vann leder varme bedre enn luft, varmes maten fortere enn i ovn på tilsvarende temperatur. Temperaturen i vannbadet er også lettere å holde presis. Metoden brukes til langsom koking, der temperaturen i vannet er lik eller bare litt høyere enn temperaturen man ønsker i maten. Da varmes maten sakte til riktig temperatur, uten at de ytterste delene blir for varme. Slik unngås væsketap, og maten blir saftigere og bedre. Siden metoden ikke gir stekeskorpe eller smaken steking gir, brunes ofte maten raskt etter sous-vide-kokingen. Slik mat forbindes ennå med eksklusive restauranter, men blir stadig mer utbredt. Metoden har også en gryende popularitet på hjemmemarkedet.
Teknikken ble utviklet på 1970-tallet av den franske kokken George Pralus, opprinnelig for å redusere svinn når han tilberedte fersk gåselever. Det første sous-vide husholdningsapparatet ble lansert i 2009.
Liopinus

Utseende

Middelsstor, avlange, lyst grålige trebukker. Antennene er omtrent en og en halv gang så lange som kroppen. Pronotum er bredere enn langt, med rundede sider med en liten tann nær bakhjørnet. Dekkvingene er nesten jevnbrede. Beina er tynne.

Levevis

Larvene lever i død ved.

Utbredelse

Artene er utbredt i USA, mest i den sørvestre delen.
Varg Veum – Falne engler

Handling

En kvinne kommer hjem og finner sin 15 år gamle datter hengt i trappen ikledd en hvit kjole.
Varg Veum støter på en gammel venninne, Rebecca, og bestemmer seg for å gå på konsert med det bandet til den gamle vennegjengen. Bestekompisen betror seg til Varg og forteller at han tror kona Rebecca er utro. Han vil at Varg skal skygge henne og finne ut hva det er hun driver på med. Rebecca merker at Varg forfølger henne og hun inviterer han med hjem. Varg drar fra Rebecca, men bestemmer seg for å dra tilbake. Da står det allerede en ny bil i oppkjørselen og han tar med seg kameraet sitt for å finne ut hva det er Rebecca driver med. Han oppdager en mann kledd i svart, som drar en livløs Rebecca gjennom huset. Hun blir funnet hengt i en hvit kjole.
Det europeiske fortellersenteret

Det europeiske fortellersenteret (Europeisk Fortellersenter AS) er et selskap som holder til i kultursenteret Sandnes Brygge i Sandnes, og er et senter for fortelling og fortellerkunst i Europa. Senteret ble stiftet i 2007 og holdt frem til mai 2008 til i Rådhusteateret i Sandnes.
Senteret arrangerer fortellerforestillinger, formidler fortellere, gjennomfører fortellerutdanning, og initierer forskning omkring fortellingenes funksjon. På vegne av offentlige og private aktører utfører senteret prosjektoppdrag. For Stavanger2008 (europeisk kulturhovedstad 2008) arbeidet senteret med prosjektet Odins øye, som siktet mot å kartlegge hvilke verdier folk flest ønsker at fremtiden skal bygges på. Disse verdiene skulle bygges inn i fortellinger som skulle formidles på ulike arenaer.
Europeisk Fortellersenter samarbeide med Stavanger 2008 ført til gjennomføring av til sammen 70 arrangement med 15 000 tilskuere. Under samarbeidet med S2008 ble det tatt et initiativ til dannelse av et europeisk nettverk for fortellere. Dette samarbeide fortsetter enda. Neste samling for og etablere nettverket er i Sveits i august 2009.
Senteret planlegger å sette igang innsamling av muntlige fortellinger. Målet er at muntlige fortellinger skal gjøres tilgjengelige via digitaliserte filer som lagres på en tjener og kan lastes ned av forskere og privatpersoner. Senteret samarbeider med forskningsinstitusjoner i Stavanger, Bergen og i Østfold. Senteret har inngått samarbeid med Sandnes kommune, og hadde frem til 2008 lokaler og scener i Rådhusteateret.
Coca-Cola Zero

Helbredsvirkninger

Coca-Cola Zero anses for å være et sunnere alternativ til den alminnelige Coca-Cola. Søtemidlet aspartam er imidlertid et svært omdiskutert produkt i medisinske kretser, og en studie utført på rotter har vist en sammenheng mellom inntak av stoffet og fremkomsten av visse kreftformer. Videre tyder forsøk på at kunstige søtestoffer kan virke stimulerende på ens sult, således at man spiser mere, når man inntar sukkerfri brus. Et annet ankepunkt i relasjon til sunnheten omkring sukkerfri brus, er at disse inneholder så store mengder fosforsyre at de gir syreskader på tennene.
Integrated Taxonomic Information System

Integrated Taxonomic Information System (ITIS) er en organisasjon, opprinnelig dannet i 1996, som samler inn informasjon om planter, dyr, sopp og mikroorganismer. Selskapet ble opprettet for å fremme samarbeidet mellom amerikanske myndigheter, men nå deltar flere internasjonale organisasjoner i samarbeidet. Målet er å skape en tilgjengelig database med pålitelig informasjon om artsnavn og vitenskapelig klassifisering.
Gnaphosa microps

Utseende

Gnaphosa microps er en middelsstor, litt flat edderkopp med kraftige bein. Forkroppen er ganske bred bak, sterkt tilsmalnet forover (smalt hode). Kroppen er todelt i en bakkropp (abdomen) og en forkropp (prosoma eller cephalothorax). De åtte øynene danner to tverr-rader. De midtre øynene i den bakerste raden er mer eller mindre uregelmessig (ikke sirkelrundt) formet.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.

Levevis

Gnaphosa microps er nattaktiv og bygger ikke fangstnett, men jakter ute i det fri. De bygger seg et skjulested av edderkoppsilke under steiner, mellom død vegetasjon eller lignende steder. Hunnen spinner en eggsekk av edderkoppsilke, hvor hun legger eggene.
Arne Kjølle

Arne Kjølle (født 12. juli 1925 i Folldal) er utdannet sivilingeniør ved NTH og er professor emeritus og tidligere bestyrer av Vannkraftlaboratoriet ved NTNU der han blant annet også har forsket på hydromekaniske og termodynamiske målemetoder. Han har også tilrettelagt studieplaner for oljehydraulikk og pneumatikk.
Kjølle har vært turbiningeniør ved Kværner Brug, har forsket ved universiteter i Storbritannia, Tyskland og Japan og har vært gjesteforeleser ved Changsha University i Kina.

Kilder

Omtale i Aftenposten 12. juli 2015